# Z M L U V A  O  D I E L O

uzavretá podľa § 536 a nasl. zákona č. 513/1991 Zb. Obchodného zákonníka v znení

neskorších predpisov

**Článok 1**

**Zmluvné strany**

* 1. **Objednávateľ** :

Názov: **Mesto Trebišov**

Sídlo: M. R. Štefánika 862/204, 075 25 Trebišov

Štatutárny orgán: PhDr. Marek Čižmár - primátor

Osoba poverená na prevzatie diela: Mgr. Miroslav Cabada

IČO: 00331996

DIČ: 2020773590

Bankové spojenie: PRIMA BANKA, a.s.

Číslo účtu: 4241361008/5600

IBAN: SK63 5600 0000 0042 4136 1008

*(ďalej aj len ako „objednávateľ“)*

* 1. **Zhotoviteľ:**

Názov:

Sídlo:

Štatutárny orgán:

IČO:

DIČ:

IČ DPH:

Bankové spojenie:

IBAN:

BIC:

Zhotoviteľ je zapísaný v

*(ďalej aj len ako „zhotoviteľ“)*

*Zhotoviteľ a objednávateľ ďalej označení jednotlivo aj ako „zmluvná strana“ a spoločne aj ako „zmluvné strany“.*

**Článok 2**

**Podklady pre uzatvorenie zmluvy**

* 1. Táto Zmluva sa uzatvára ako výsledok verejného obstarávania pre zákazku s nízkou hodnotou v zmysle § 117 zák. č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov *(ďalej len „zákon o verejnom obstarávaní“)* a na základe cenovej ponuky zhotoviteľa zo dňa ..............., ktorá tvorí Prílohu č. 1 tejto zmluvy.
  2. Názov zákazky: „**Rozšírenie mestského kamerového systému – 8. etapa“**
  3. Realizácia diela, definovaného v čl. 3 tejto zmluvy bude spolufinancovaná z finančných prostriedkov štátneho rozpočtu Slovenskej republiky na rok 2018 poskytnutých Ministerstvom vnútra Slovenskej republiky, ktorých podmienky čerpania sú upravené v Zmluve č. 6752/2018 o poskytnutí dotácie zo štátneho rozpočtu Slovenskej republiky na rok 2018 na zabezpečenie úloh prevencie kriminality *(ďalej aj len „Zmluva o poskytnutí dotácie)* a z vlastných prostriedkov objednávateľa.

**Článok 3**

**Predmet zmluvy**

* 1. Predmetom tejto zmluvy je zhotovenie diela.
  2. Zhotoviteľ sa zaväzuje, že vykoná pre objednávateľa dielo v súlade s touto zmluvou, v rozsahu podľa položkového rozpočtu, ktorý tvorí Prílohu č. 2 tejto zmluvy a v súlade s technickou špecifikáciou, ktorá tvorí Prílohu č. 3 tejto zmluvy.
  3. Objednávateľ sa zaväzuje riadne dokončené a funkčné dielo prevziať a  zaplatiť zhotoviteľovi dojednanú cenu diela.
  4. Dielom sa rozumie rozšírenie mestského kamerového systému v meste Trebišov, ktoré pozostáva z dodania, umiestnenia a montáže bezpečnostných zariadení – nových prvkov mestského kamerového systému, vrátane inštalácie, inštalačného materiálu, naprogramovania kamerových zariadení, prenájmu prenosných trás, vytýčenia inžinierskych sietí v miestach umiestnenia novej optickej trasy, vybodovanie nových optických trás, implementácie do existujúcej infraštruktúry, geodetické zameranie trasy (porealizačné), odovzdávacieho protokolu a meracích protokolov.
  5. Zhotoviteľ sa zaväzuje vykonať dielo vo vlastnom mene,  na vlastnú zodpovednosť a nebezpečenstvo na svoje náklady, v dohodnutom čase a v prvotriednej kvalite.
  6. Zhotoviteľ vyhlasuje, že je oprávnený a odborne spôsobilý vykonávať dielo podľa tejto zmluvy.

**Článok 4**

**Termín a miesto plnenia**

* 1. Zhotoviteľ sa zaväzuje zhotoviť dielo v termíne **od 09/2019 do 11/2019.**
  2. Miesto plnenia:
* stĺp verejného osvetlenia na mestskom cintoríne – 1x kamera,
* stĺp verejného osvetlenia na ul. Komenského – 1x kamera,
* stĺp verejného osvetlenia na ul. Dopravnej – 1x kamera,
* stĺp verejného osvetlenia na ul. ČSA – 1x kamera,
* stĺp verejného osvetlenia na ul. Cukrovarskej – 2x kamera,
* stĺp verejného osvetlenia na ul. M´. R. Štefánika – 1x kamera,
* stĺp verejného osvetlenia na ul. Komenského – 1x kamera.

**Článok 5**

**Cena diela**

* 1. Cena za zhotovenie diela v rozsahu Článku 3 tejto zmluvy je stanovená vzájomnou dohodou zmluvných strán podľa zákona č.18/1996 Z. z. o cenách v znení neskorších predpisov a v súlade s cenovou ponukou zhotoviteľa zo dňa ................ takto:
* **cena diela bez DPH EUR**
* **DPH (20 %) EUR**
* **cena diela s DPH EUR**

5.2 Dohodnuté ceny sú maximálne. Zhotoviteľ sa nemôže dovolávať zvýšenia ceny najmä/nie výlučne z dôvodu, že mu neboli známe alebo poskytnuté všetky potrebné informácie a podklady a súhlasí s prevzatím úplnej zodpovednosti za riadne a včasné dokončenie Diela za ním ponúknutú cenu Diela, s výnimkou odsúhlasených naviac prác. Akékoľvek naviac práce je zhotoviteľ oprávnený vykonať len na základe podpísaného dodatku k tejto zmluve. Bez uzatvorenia dodatku k zmluve, nie je zhotoviteľ oprávnený naviac práce vykonať a faktúrovať.

5.3 V cene za zhotovenie diela sú zahrnuté všetky práce, výkony, dodávky, ktoré patria k úplnému zhotoveniu a odovzdaniu Diela v zmysle tejto zmluvy, najmä náklady súvisiace s prípravou, umiestnením, montážou, implementáciou, konfiguráciou a odovzdaním diela do užívania, prenájmom prenosných trás, porealizačného zamerania a dopravné náklady.

5.4 K cene bude zhotoviteľ fakturovať DPH v zmysle platných právnych predpisov.

**Článok 6**

Platba, platobné podmienky, vyúčtovanie diela

* 1. Zhotoviteľ je oprávnený vystaviť faktúru až po protokolárnom odovzdaní a prevzatí Diela objednávateľom.
  2. Súpis vykonaných prác a dodávok je podkladom pre vystavenie faktúry, pričom zhotoviteľ je oprávnený fakturovať iba skutočne vykonané práce.
  3. Faktúra musí obsahovať všetky náležitosti daňového dokladu.
  4. Splatnosť riadne vystavenej faktúry je 14 dní a začína plynúť odo dňa doručenia fatktúry objednávateľovi. Faktúra sa považuje za zaplatenú okamihom odpísania príslušnej sumy z účtu objednávateľa v prospech účtu zhotoviteľa.
  5. Povinnou prílohou faktúry bude obojstranne podpísaný Protokol o odovzdaní a prevzatí diela a Súpis vykonaných prác a dodávok.
  6. Vlastnícke právo k zhotovovanému dielu prechádza na objednávateľa podpisom Protokolu o odovzdaní a prevzatí diela.

Článok 7

Záručná doba a zodpovednosť za vady

* 1. Zhotoviteľ zodpovedá za to, že dielo bude zhotovené podľa podmienok zmluvy, v súlade so súvisiacimi predpismi a normami, v prvotriednej kvalite a že minimálne po dobu záručnej doby bude mať dielo vlastnosti dohodnuté v tejto zmluve a vlastnosti stanovené právnymi predpismi a technickými normami.
  2. Dielo má vady, ak nezodpovedá účelu, na ktorý je určené.
  3. Za vady diela, na ktoré sa vzťahuje záruka za akosť zodpovedá zhotoviteľ v rozsahu tejto záruky, pričom záruka je stanovená na obdobie 24 mesiacov odo dňa odovzdania a prevzatia diela objednávateľom na základe Protokolu o odovzdaní a prevzatí diela.
  4. Záručná doba za dielo začína plynúť odo dňa uvedeného v  Protokole o odovzdaní a prevzatí diela**.**
  5. Zhotoviteľ zodpovedá za odstránenie skrytých vád na diele vzniknutých počas plynutia záručnej doby a zaväzuje sa tieto vady odstrániť na písomnú výzvu objednávateľa v čase a spôsobom dohodnutom zmluvnými stranami.
  6. Lehota na odstránenie vád sa stanovuje do 8 hod. od času nahlásenia vád telefonicky alebo elektronickou poštou objednávateľom, v prípade havarijného stavu bezodkladne najneskôr do 8 hod. od času nahlásenia vád, pokiaľ sa zmluvné strany nedohodnú inak.
  7. Za prípad neplnenia povinností zhotoviteľa sa považuje aj:
  + vyhlásenie konkurzu resp. likvidácie zhotoviteľa,
  + výskyt opakovaných skrytých vád,
  + neopraviteľné vady,
  + nenastúpenie na odstraňovanie vád v dohodnutom termíne.
  1. V prípade zistenia neopraviteľných vád vzniknutých počas záručnej doby sa zhotoviteľ a objednávateľ vzájomne dohodnú na spôsobe ich odstránenia. V prípade, že nedôjde k vzájomnej dohode, budú zmluvné strany postupovať podľa Článku 11 tejto zmluvy.
  2. Ak zhotoviteľ neodstráni vady, za ktoré zodpovedá, ani po písomnej výzve objednávateľa, s poskytnutím primeranej lehoty na plnenie, nie kratšej ako päť (5) kalendárnych dní, je objednávateľ oprávnený odstrániť vadu treťou osobou na náklady zhotoviteľa. Po odstránení vady treťou osobou o tom písomne upovedomí zhotoviteľa spolu s podrobným vyúčtovaním nákladov na odstránenie vady. Zhotoviteľ je v takom prípade povinný uhradiť objednávateľovi cenu za odstránenie vady treťou osobou v celom rozsahu. Zhotoviteľ zároveň berie na vedomie, že takéto odstránenie vád treťou osobou nemá vplyv na plynutie záručnej doby.

Článok 8

Podmienky vykonania diela, dokumentovanie kvality diela

* 1. Objednávateľ je povinný riadne a včas vykonané dielo prevziať. Za riadne vykonanie diela sa považuje dielo vykonané bez vád a nedorobkov.
  2. Zhotoviteľ sa zaväzuje, že vykoná dielo na vlastné náklady a vlastnú zodpovednosť a nebezpečenstvo. Všetky materiály a dodávky k zhotoveniu diela zaistí na svoje náklady zhotoviteľ tak, aby zodpovedali platným normám STN, technologickým a montážnym postupom, predpisom o protipožiarnej ochrane a BOZP, predpisom o ochrane životného prostredia a dohodnutým podmienkam podľa tejto zmluvy.
  3. Zhotoviteľ pri plnení predmetu tejto zmluvy bude postupovať s  odbornou starostlivosťou. Zaväzuje sa dodržiavať všeobecné záväzné predpisy, technické normy a  podmienky tejto zmluvy. Zhotoviteľ sa bude riadiť východiskovými podkladmi objednávateľa, pokynmi objednávateľa, zápismi a dohodami oprávnených pracovníkov zmluvných strán.
  4. Po riadnom vykonaní Diela navrhne zhotoviteľ písomnou cestou jeho protokolárne odovzdanie objednávateľovi (ďalej len „Výzva na prevzatie Diela“). Vo Výzve na prevzatie Diela zhotoviteľ určí termín odovzdania diela, ktorý nesmie byť skôr ako 10 kalendárnych dní odo dňa doručenia Výzvy na prevzatie Diela objednávateľovi. Ak sa objednávateľ, s dôvodov hodných osobitného zreteľa, nemôže zúčastniť prevzatia Diela, dohodnú sa zmluvné strany na inom termíne odovzdania Diela. Objednávateľ Dielo prevezme výlučne v prípade, že na Diele nebudú zistené také vady a nedorobky, ktoré by bránili riadnemu, bezpečnému a plne funkčnému užívaniu celého Diela. Prevzatie Diela môže byť objednávateľom odmietnuté v prípade zistených vád funkčnosti, ktoré bránia užívaniu Diela ako celku.
  5. Predmetom odovzdania zhotoviteľom a prevzatia objednávateľom bude Dielo ako celok.
  6. Zodpovednosť za škodu na zhotovovanom diele znáša zhotoviteľ, a to až do protokolárneho odovzdania a prevzatia diela.
  7. Podpisom preberacieho protokolu oboma zmluvnými stranami sa Dielo považuje za odovzdané.
  8. Preberací protokol bude obsahovať najmä, ale nie výlučne:
* základné údaje o Diele;
* súpis zistených vád a nedorobkov na Diele, ktoré nebránia riadnemu užívaniu Diela;
* lehoty na odstránenie vád a nedorobkov Diela;
* zoznam odovzdaných dokladov vzťahujúcich sa k Dielu (Dokladová časť);
* prehlásenie zmluvných strán o tom, že dodávateľ Dielo odovzdáva a objednávateľ Dielo preberá;
* podpisy oprávnených zástupcov zmluvných strán;
* konštatovanie, že dňom odovzdania a prevzatia Diela začína plynúť záručná doba.
  1. Zhotoviteľ na svoje náklady odstráni všetky odpady, ktoré sú výsledkom jeho činnosti na zabezpečenie diela, a to v súlade s predpismi o životnom prostredí, ak sa zmluvné strany nedohodnú inak.

Článok 9

Zmluvné pokuty a úroky z omeškania

* 1. Ak zhotoviteľ neodovzdá dielo v zmluvne dohodnutom termíne, zaplatí zmluvnú pokutu vo výške 0,05% z celkovej ceny diela, za každý deň omeškania.
  2. Ak zhotoviteľ neodstráni vady a nedorobky v čase dohodnutom v tejto zmluve príp. v čase písomne dohodnutom zmluvnými stranami, zaplatí zmluvnú pokutu vo výške 0,05% z celkovej vyfakturovanej čiastky za vykonané práce za každý deň omeškania.
  3. Ak objednávateľ nezaplatí faktúru v  lehote vymedzenej touto zmluvou, zhotoviteľ je oprávnený požadovať od objednávateľa zaplatenie úroku z omeškania vo výške 0,05% z celkovej sumy vyfakturovanej čiastky za každý deň omeškania.
  4. Ak zhotoviteľ nenastúpi na práce v dohodnutom termíne, zaplatí zmluvnú pokutu vo výške 0,05% z celkovej ceny diela, za každý deň omeškania.

Článok 10

Spolupôsobenie objednávateľa a zhotoviteľa

10.1 Zhotoviteľ je povinný:

a) dodať dielo objednávateľovi v požadovanom rozsahu a množstve, v dohodnutom termíne, v bezchybnom stave a v dohodnutej kvalite a výbave a taktiež príslušné doklady, ktoré sa viažu k odovzdanému dielu, potrebné na jeho užívanie,

b) vykonať montáž, konfiguráciu kamerového systému a zaškolenie obsluhujúcich,

c) pred odovzdaním diela predviesť jeho funkčnosť a protokolárne odovzdať poverenému zástupcovi objednávateľa v mieste dodania.

10.2 Objednávateľ je povinný:

a) prevziať dielo len bez vád a nedorobkov,

b) po ukončení a odovzdaní diela riadne a včas zaplatiť dohodnutú cenu na základe

faktúry – daňového dokladu zhotoviteľa.

Článok 11

Odstúpenie od zmluvy, riešenie sporov

* 1. Odstúpiť od zmluvy je možné v prípade podstatného porušenia tejto zmluvy, pričom za podstatné porušenie považujú zmluvné strany najmä omeškanie s plnením ich záväzkov, a to napriek písomnej výzve oprávnenej strany, s poskytnutím primeranej lehoty na dodatočné splnenie záväzku povinnej strany.
  2. Odstúpením od zmluvy zanikajú všetky práva a povinnosti zmluvných strán vyplývajúce z tejto zmluvy, okrem nárokov na náhradu škody, nárokov na zmluvné alebo zákonné sankcie a nárokov na zaplatenie ceny diela resp. časti diela, ktorá bola do odstúpenia zrealizovaná.
  3. Zmluvné strany sa dohodli na tom, že v  prípade rozporov ohľadne zmeny alebo porušenia záväzku vyplývajúceho z tejto zmluvy jedna zo strán požiada o rozhodnutie súd.

Článok 12

Osobitné ustanovenia

* 1. Zhotoviteľ sa zaväzuje, že umožní vstup na miesto realizácie povereným osobám – zamestnancom poskytovateľa dotácie, príp. iným kontrolným orgánom Slovenskej republiky s cieľom odsúhlasiť alebo skontrolovať priebeh dodávok.
  2. Zhotoviteľ sa zaväzuje strpieť výkon kontroly (auditu) overovania súvisiaceho s predmetom tejto zmluvy kedykoľvek počas platnosti a účinnosti Zmluvy o poskytnutí dotácie, a to oprávnenými osobami, a poskytnúť im potrebnú súčinnosť. Oprávnenými osobami sú najmä:

1. poskytovateľ dotácie a ním poverené osoby,
2. Najvyšší kontrolný úrad Slovenskej republiky, Úrad vládneho auditu, certifikačný orgán a ním poverené osoby,
3. Orgán auditu, jeho spolupracujúce orgány a nimi poverené osoby,
4. Splnomocnení zástupcovia Európskej komisie a Európskeho dvora audítorov, osoby prizvané orgánmi uvedenými v tomto článku v súlade s príslušnými právnymi predpismi SR a EÚ.

Článok 13

Záverečné ustanovenia, vyššia moc

* 1. Pre účely tejto zmluvy sa za vyššiu moc považujú prípady, ktoré nie sú závislé na vôli zmluvných strán, ani ich zmluvné strany nemôžu ovplyvniť, napr. mobilizácia, vojna, povstanie, živelné pohromy atď.
  2. Ak sa splnenie tejto zmluvy stane nemožným do 1 mesiaca od vyskytnutia sa vyššej moci, strana ktorá sa bude chcieť odvolať na vyššiu moc, požiada druhú stranu o  úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc, právo odstúpiť od zmluvy. Účinky odstúpenia nastanú dňom doručenia oznámenia o odstúpení od zmluvy.
  3. Objednávateľ a zhotoviteľ sa zaväzujú, že obchodné a technické informácie, ktoré im boli zverené zmluvným partnerom nesprístupnia tretím osobám bez jeho písomného súhlasu alebo tieto informácie nepoužijú pre iné účely, ako pre plnenie podmienok tejto zmluvy.
  4. Právne vzťahy touto zmluvou výslovne neupravené sa riadia príslušnými ustanoveniami Obchodného zákonníka v platnom a účinnom znení.
  5. Meniť alebo dopĺňať obsah tejto zmluvy je možné len formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch zmluvných strán.
  6. Neoddeliteľnou súčasťou tejto zmluvy sú nasledovné prílohy:

1. Príloha č. 1 – Cenová ponuka Zhotoviteľa zo dňa .....................,
2. Príloha č. 2 – Rozpočet,
3. Príloha č. 3 – Technická špecifikácia diela.
   1. Táto zmluva nadobúda platnosť dňom jej podpisu štatutárnymi zástupcami oboch zmluvných strán.
   2. Táto zmluva je povinne zverejňovanou zmluvou a v súlade s ustanovením § 47a ods.1 Občianskeho zákonníka nadobúda účinnosť dňom nasledujúcim po dni jej zverejnenia na webovom sídle objednávateľa ako povinnej osoby v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov.
   3. Zmluvné strany sa zaväzujú, že prípadné spory, ktoré by vznikli pri plnení tejto zmluvy sa budú snažiť riešiť hľadaním možnosti dohody akceptovateľnej oboma zmluvnými stranami. V prípade, že takto nedôjde k urovnaniu sporu, bude spor postúpený na rozhodnutie príslušnému súdu.
   4. Táto zmluva je vyhotovená v štyroch vyhotoveniach, z ktorých po dve vyhotovenia obdrží každá zo zmluvných strán.
   5. Zmluvné strany si zmluvu prečítali, jej obsahu porozumeli, zmluva je pre ne určitá a zrozumiteľná a prehlasujú, že ich prejavy vôle sú slobodné, vážne, a že zmluva nie je uzavretá v omyle, tiesni ani za nápadne nevýhodných podmienok, čo svojimi podpismi potvrdzujú.

V Trebišove, dňa .................... V ....................., dňa ....................

Objednávateľ: Zhotoviteľ:

............................................... ...............................................

PhDr. Marek Čižmár

primátor